Pace die pasaangeër in ItaliëArgieffoto (Foto: HeungSoon/Pixabay) Suid-Afrika se voorste vroue-gholfspeler, Lee Anne Pace, gee die pas in oorsese gholftoernooie aan nadat haar manlike landgenote maar ietwat gesukkel het om die mas in die twee rondes van ander toernooie op te kom. Pace is op 136 (-8) een hou voor ná die tweede ronde van die Italiaanse Ope nadat sy tellings van 69 en 67 op haar telkaart ingevul het. Die Italiaanse Ope is deel van die Europese reeks vir vroue en word in Fubine Monferrato gespeel. Pace word gevolg deur twee Italiaanse spelers, Carolina Melgrati en Roberta Luti, asook Morgane Metraux van Switserland, wat al drie op 137 houe is. Nog ŉ Suid-Afrikaner, Casandra Alexander (138, -6), is in die vyfde posisie. LADIES EUROPEAN TOUR: Ladies Italian Open, Round 2 – Lee Anne Pace???????? leads on -8. The other South Africans???????? are placed; Casandra Alexander 5 (-6), Stacy Lee Bregman T38 (+2). Highlights/Leaderboard⬇https://t.co/09uC5CWT1p pic.twitter.com/zMYx5bd4EI — SA Golf Trader (@SAGolfTrader) June 4, 2022 * In die Europese Ope vir mans wat op die Green Eagles-baan in Winsen/Luhe (Hamburg) beslis word, is Richard Sterne en Brandon Stone (144, gelyk aan syfer) saam 20ste en die beste van die Suid-Afrikaners geplaas. Jordan Smith van Engeland (138, -6) is met twee houe voor Nicolas Perez (Frankryk) met Niklas Norgaard Mueller van Switserland, Joakim Lagergren van Swede en Julien Brun (Frankryk) wat op 141 houe (-3) saam vierde is. Suid-Afrika se Justin Walters is op 145 (+1) met Zander Lombard, Thriston Lawrence en Wilco Nienaber (almal op 148, +4) wat die valbyl vir kwalifisering net-net vrygespring het. * In die Amerikaanse PGA se Memorial-toernooi wat in Muirfield, Dublin, gespeel word, loop die Aussie Cameron Smith (136, -8) met een hou voor ná die tweede ronde nadat hy tellings van 67 en 69 behaal het. Hy word op 137 houe gevolg deur die Koreaan Kyoung-Hoon Lee en Denny McCarthy van Amerika. Suid-Afrika se Garrick Higgo is op 146 houe 57ste, maar Erik van Rooyen (148, +4) kon nie kwalifiseer nie. * In die Amerikaanse Ope vir vroue wat by Pines Needles-buiteklub by Southern Pines in Noord-Carolina beslis word, loop Mina Harigae (Amerika) en Minjee Lee (Australië) op 133 houe (-9) saam voor ná die tweede ronde. Choi Hye-jin van Suid-Korea en Anna Nordqvist van Swede is saam tweede op 135 houe (-7). Suid-Afrika se Nicole Garcia (148, +6) en Paula Reto (149, +7) kon nie vir die laaste twee rondes kwalifiseer nie. Die 29-jarige Amerikaner Danielle Kang, wat 12de op die wêreldranglys is, het volgens die BBC ná die twee rondes onthul dat daar ŉ gewas in haar rugmurg gediagnoseer is, maar dat sy ondanks die pyn sal voortspeel.